Príloha č. 1   k Rokovaciemu poriadku Bezpečnostnej rady Slovenskej republiky

SMERNICA
na prípravu a predkladanie materiálov na rokovanie 
Bezpečnostnej rady SR

Základné ustanovenia 
Čl. 1

(1)  Materiály (návrhy, správy, koncepcie, informácie a pod.) predkladané na rokovanie Bezpečnostnej rady Slovenskej republiky sa pripravujú podľa tejto smernice tak, aby bezpečnostná rada mohla k prerokúvanej problematike bez zdĺhavého rokovania prijať správne a účinné rozhodnutia.

(2)  Za prípravu a včasné predloženie materiálu na rokovanie bezpečnostnej rady zodpovedá predkladateľ materiálu. 

(3)  Predkladateľmi materiálov na rokovanie bezpečnostnej rady sú:
a/	členovia bezpečnostnej rady,
b/	ministri a predsedovia (vedúci) ostatných ústredných orgánov štátnej správy Slovenskej republiky,
c/	predsedovia výborov bezpečnostnej rady a riaditeľ kancelárie bezpečnostnej rady,
d/	iné osoby, podľa rozhodnutia bezpečnostnej rady alebo so súhlasom jej predsedu.

(4)  Ak majú materiál predložiť spoločne viacerí predkladatelia, za prípravu a predloženie materiálu bezpečnostnej rade zodpovedá predkladateľ uvedený na prvom mieste. Ostatní predkladatelia sa v spolupráci s predkladateľom uvedeným na prvom mieste priamo podieľajú na vypracúvaní tej časti materiálu, ktorá sa ich vecne týka.

Čl. 2

 (1)  Materiál sa predkladá na rokovanie bezpečnostnej rady na základe zákona, plánu práce bezpečnostnej rady, uznesenia vlády Slovenskej republiky, uznesenia bezpečnostnej rady, na požiadanie príslušného orgánu alebo z vlastnej iniciatívy predkladateľa.

(2)  Ak sa materiál týka činnosti, pre ktorú bol zriadený výbor bezpečnostnej rady, je potrebné ho v dostatočnom časovom predstihu pred predložením na rokovanie bezpečnostnej rady posúdiť v tomto výbore. Za predloženie materiálu príslušnému výboru bezpečnostnej rady zodpovedá predkladateľ. Akceptované pripomienky výboru bezpečnostnej rady predkladateľ zapracuje do materiálu, prípadné neakceptovanie pripomienok odôvodní.

(3)  Materiál na rokovanie bezpečnostnej rady zasiela predkladateľ alebo predkladateľ uvedený na prvom mieste, sprievodným listom adresovaným jej predsedovi s požiadaním o jeho zaradenie na rokovanie bezpečnostnej rady a s prípadným návrhom, koho prizvať na jeho prerokovanie. Počet výtlačkov materiálu priebežne upresňuje kancelária bezpečnostnej rady.

(4)  Zaradenie materiálu na rokovanie bezpečnostnej rady organizačne zabezpečuje jej kancelária.

(5)  K predkladanému materiálu doručí predkladateľ kancelárii bezpečnostnej rady predkladaciu správu a návrh uznesenia v elektronickej forme. Ak ide o utajovaný materiál, tak v sprievodnom liste je potrebné záväzne uviesť, či je možné uznesenie, v prípade jeho prijatia v navrhovanej podobe sprístupniť verejnosti.

Čl. 3

(1)  Ak predkladateľ nemôže predložiť materiál na rokovanie bezpečnostnej rady v určenom termíne, je povinný pred jeho uplynutím písomne požiadať jej predsedu o odklad termínu predloženia materiálu a navrhnúť náhradný termín. O uvedenej požiadavke informuje kanceláriu bezpečnostnej rady zaslaním druhopisu požiadavky.

(2)  Ak chce predkladateľ v určenom termíne predložiť na rokovanie bezpečnostnej rady neplánovaný materiál, je povinný o to písomne požiadať jej predsedu. V žiadosti uviesť názov materiálu a dôvod jeho predloženia. Kópiu listu spolu s materiálom doručiť na kanceláriu bezpečnostnej rady prostredníctvom centrálnej registratúry Úradu vlády SR. Súčasne postúpi materiál na prerokovanie v príslušnom výbore bezpečnostnej rady.

Čl. 4
Časti materiálu

(1)  Materiál predkladaný na rokovanie v bezpečnostnej rade má obsahovať najmä:
a/	obal materiálu pre prerokovanie v bezpečnostnej rade (čl. 5); vzor obalu je uvedený v prílohe 2, 
b/	návrh uznesenia bezpečnostej rady (čl. 6); vzor uznesenia je uvedený v prílohe 3,
c/	predkladaciu správu (čl. 7),
d/	vlastný materiál (návrh, správu, koncepciu, informáciu a pod.) spolu s prípadným odôvodnením a prílohami (čl. 8),
e/	doložku finančných, ekonomických a enviromentálnych vplyvov a vplyvov na zamestnanosť, ak ju charakter materiálu vyžaduje (čl. 9),
f/	vyhodnotenie pripomienkového konania (čl. 10).
g/	odporúčanie príslušného výboru bezpečnostnej rady; vzor je uvedený v prílohe 4,
j/	návrh komuniké (čl. 11).

(2)  Ak sa materiál následne predkladá na rokovanie vlády, doplňuje sa o:
a/	obal materiálu pre prerokovanie vo vláde (čl. 5); vzor obalu je uvedený v prílohe 5,
b/	návrh uznesenia vlády SR (čl. 6); vzor uznesenia je uvedený v prílohe 6.

(3)  Všetky dokumenty sa vyhotovujú v textovom editore Word, prípadne v tabuľkovom procesore Excel.

Čl. 5
Obal materiálu

(1)  Na obale predkladaného materiálu na rokovanie bezpečnostnej rady sa uvedie
a/	názov orgánu, ktorý materiál predkladá; ak materiál predkladajú spoločne viaceré orgány, uvedie sa len orgán zodpovedný za prípravu a predloženie materiálu bezpečnostnej rade,
c/	číslo písomnosti predkladajúceho orgánu,
d/	označenie „Materiál na rokovanie Bezpečnostnej rady Slovenskej republiky“,
d/	názov predkladaného materiálu (vec),
e/	podnet na predloženie materiálu (Plán práce Bezpečnostnej rady SR, uznesenie bezpečnostnej rady alebo uznesenie vlády, vlastná iniciatíva a pod.),
f/	obsah materiálu (jednotlivé časti materiálu podľa čl. 4),
g/	meno, priezvisko a funkcia predkladateľa materiálu ak materiál predkladajú spoločne viacerí predkladatelia, uvedú sa mená, priezviská a funkcie všetkých predkladateľov, pričom sa na prvom mieste uvedie predkladateľ zodpovedný za prípravu a predloženie materiálu bezpečnostnej rade,
h/	miesto a dátum vyhotovenia,
i/	číslo poradia prerokovania materiálu (číslo doplní kancelária bezpečnostnej rady),
j/	výtlačok číslo,
u utajovaných písomností doplniť v zmysle vyhlášky NBÚ č. 338/2004 Z. z. o administratívnej bezpečnosti..., prílohy č. 8-10
k/	vyznačenie stupňa utajenia,
l/	počet listov materiálu (posledný list obalu sa čísluje a zaratáva sa, aj keď je prázdny) a príloh podľa stupňa utajenia.

(2)  Predkladaný materiál musí byť podpísaný originálne predkladateľom alebo predkladateľmi na troch výtlačkoch (1., 2. a posledný výtlačok). 

Čl. 6
Návrh uznesenia bezpečnostnej rady a vlády

(1)  Návrh uznesenia bezpečnostnej rady (vlády) má presne a jednoznačne formulovať jej rozhodnutie, najmä úlohy, ktoré majú príslušní členovia a iné osoby alebo jej orgány plniť.

(2)  Pri formulovaní návrhu uznesenia bezpečnostnej rady (vlády) treba dodržať najmä tieto zásady:
a/	návrh uznesenia musí zodpovedať názvu a obsahu materiálu, reagovať na nedostatky a potrebu riešenia problematiky z právnych, politických a ekonomických hľadísk,
b/	pri navrhovaní úloh treba uviesť, komu sa majú úlohy uložiť alebo odporučiť, navrhované úlohy formulovať vecne a uviesť termíny ich splnenia alebo u trvalých úloh termíny vyhodnotenia plnenia; úlohy musia byť reálne a v navrhovaných termínoch splniteľné, 
c/	rozsiahlejšie údaje súvisiace s uznesením (zásady, zoznamy, tabuľky a pod.) možno vypracovať ako prílohu jej uznesenia. Ukladané úlohy nemožno uvádzať v prílohe,
d/	ak k predmetnej problematike bolo už skôr prijaté uznesenie bezpečnostnej rady (vlády) a z vecného hľadiska je to potrebné, treba v návrhu uznesenia uviesť, že sa zrušuje, alebo ako sa toto  uznesenie mení.

(3)  Navrhované uznesenia nesmú byť v rozpore so všeobecne záväznými právnymi predpismi, medzinárodnými zmluvami, ktorými je Slovenská republika viazaná ani politickými záväzkami danými Slovenskou republikou v rámci prístupového procesu do medzinárodných štruktúr a nesmú presahovať pôsobnosť a právomoc bezpečnostnej rady (vlády) ani toho, komu sa úlohy navrhujú. 

(4)  Rada môže: 
a)	ukladať úlohy iba svojim členom a výborom, prípadne svojim iným zriadeným odborným orgánom. 
b)	odporúčania adresovať vláde a všetkým ostatným organizáciám a ich riadiacim funkcionárom.

Čl. 7
Predkladacia správa

(1)  Predkladacia správa musí obsahovať
a/	podnet, na ktorého základe sa materiál vypracoval,
b/	stručné zdôvodnenie potreby a cieľ materiálu,
c/	stručný obsah materiálu,
d/	stručné zhrnutie očakávaného dosahu, najmä na štátny rozpočet, ak bude materiál prijatý,
e/	naznačenie ďalších postupov, ak je predpoklad, že ich schválenie materiálu vyvolá,
f/	ak bol materiál prerokovaný vo výboroch, resp. iných pracovných orgánoch bezpečnostnej rady, v ktorých a s akým výsledkom,
g/	ak sa materiál po prerokovaní bezpečnostnou radou má predložiť vláde,
h/	ak je potrebné materiál prerokovať do určitého termínu, dokedy a prečo,
i/	zdôrazniť zabezpečenie finančných nákladov a vplyv na zamestnanosť.

(2)  Rozsah predkladacej správy by nemal presiahnuť dve strany.

Čl. 8
Náležitosti vlastného materiálu 

(1)  Predkladateľ materiálu zodpovedá za to, že predkladaný návrh patrí do pôsobnosti bezpečnostnej rady, za súlad navrhovaných opatrení so zákonmi a inými všeobecne záväznými právnymi predpismi a že bol za podmienok ustanovených v § 11 ods. 3 a 4 zákona č. 110/2004 Z. z. o fungovaní Bezpečnostnej rady Slovenskej republiky v čase mieru prerokovaný v príslušnom výbore bezpečnostnej rady. 

(2)  Vlastný materiál (správa, koncepcia, informácia a pod.) musí byť stručný a musí pritom poskytovať presnú a komplexnú informáciu o danej problematike. Má obsahovať najmä analýzu súčasného stavu problematiky, pozitívnych stránok a tendencií i nedostatkov a ich základných príčin, jasné a reálne určenie ďalších cieľov a úloh, ako aj spôsob, prostriedky a časový postup ich zabezpečenia. Ak ide o riešenie zložitej problematiky, treba navrhované opatrenia zásadne členiť na opatrenia krátkodobého a dlhodobého charakteru. Ak existuje možnosť rôzneho riešenia, treba uviesť návrhy vo variantoch s odporúčaním najvhodnejšieho variantu.

(3)  V závere materiálu treba uviesť, ako sú navrhované riešenia zabezpečené vecne, organizačne a personálne.

(4)  Ak ide o problematiku, ktorou sa bezpečnostná rada alebo iné orgány už zaoberali, treba uviesť už prijaté opatrenia s vyhodnotením ich doterajšieho plnenia. V prípade nesplnenia týchto opatrení treba uviesť jeho príčiny, dôsledky vyvodené voči zodpovedným osobám a opatrenia na nápravu. 

(5)  Vlastný materiál nemá presahovať spravidla 15 strán textu, do čoho sa jeho prílohy nepočítajú. Obsiahlejšie číselné údaje, grafy, mapové podklady, štatistické prehľady a pod. sa uvedú v prílohe vlastného návrhu. 

(6)  Materiál musí byť spracovaný a obsahovať náležitosti v súlade so stupňom utajenia stanoveným predkladateľom.

Čl. 9
Doložka finančných, ekonomických, environmentálnych vplyvov
a vplyvov na zamestnanosť

(1)  Doložka finančných, ekonomických, environmentálnych vplyvov a vplyvov na zamestnanosť sa skladá zo štyroch častí. Prvá časť vyčísľuje odhad dosahov na verejné financie, druhá časť vyčísľuje odhad dosahov na obyvateľov, hospodárenie podnikateľskej sféry a iných právnických osôb, tretia časť vyčísľuje odhad dopadov na životné prostredie a štvrtá časť vyčísľuje odhad dopadov na zamestnanosť.

(2)  Ak materiál nemá finančný, ekonomický, environmentálny vplyv ani vplyv na zamestnanosť, táto doložka sa nevyhotovuje a táto skutočnosť sa uvedie v predkladacej správe.

(3)  V prípade rozpočtových dôsledkov materiálu je predkladateľ povinný predložiť návrh na úhradu zvýšených výdavkov alebo na úhradu úbytkov príjmu štátneho rozpočtu v štruktúre podľa platnej rozpočtovej klasifikácie.

Čl. 10
Pripomienkové konanie

(1)  Materiál sa prerokuje s príslušnými orgánmi (inštitúciami) v pripomienkovom konaní. Pripomienkové konanie k materiálu určenému na rokovanie bezpečnostnej rady uskutočňuje predkladateľ s ostatnými jej členmi. V prípade, že materiál bude následne predmetom rokovania vlády, postupuje sa v súlade s čl. 10 a 11 Smernice na prípravu a predkladanie materiálov na rokovanie vlády.

(2)  Okrem osôb podľa ods. 1 sa pripomienkové konanie uskutočňuje s tými orgánmi a inštitúciami, ktorým sa ukladajú úlohy alebo ktorých sa problematika týka, a to ešte pred ich predložením na rokovanie bezpečnostnej rady.

(3)  Materiály vypracované v zmysle čl. 4, ods. 1 okrem písm. f) a g) sa uvoľňujú do pripomienkového konania ich zverejnením na internetovej adrese predkladateľa. Pripomienkujúcim subjektom sa zároveň osobitne elektronickou a písomnou formou zašle oznam o zverejnení materiálu. Oznam obsahuje názov materiálu, lehotu na pripomienkovanie a ak ide o skrátenú lehotu podľa ods. 7 alebo 8 aj zdôvodnenie takéhoto postupu, internetovú adresu, na ktorej je možný k materiálu prístup a e-mailovú adresu, na ktorú je potrebné zaslať pripomienky. Predkladateľ zverejní na internete každú ďalšiu upravenú verziu materiálu.

(4)  Lehota na zaslanie stanoviska je desať pracovných dní od zverejnenia materiálu. Pripomienkujúce subjekty vyjadrujú pripomienky písomnou a elektronickou formou. Ostatné subjekty vyjadrujú pripomienky výlučne elektronickou formou. Ak pripomienkujúce orgány stanovisko v určenej lehote nezašlú, znamená to, že nemajú žiadne pripomienky. Oneskorene zaslané pripomienky nemusí predkladateľ vyhodnotiť. (Podľa dátumu na obálke pri zaslaní poštou alebo dátumu zaslania stanoviska e-mailom).

(5)  Za pripomienku sa považuje jednoznačne formulovaný a v určenej lehote uplatnený a zdôvodnený návrh na úpravu textu písomného materiálu, ktorý sa zasiela a vyhodnocuje predpísanou formou (ako na rokovanie vlády). Pripomienkou  možno navrhnúť nový text, alebo odporučiť úpravu textu, a to jeho doplnenie, zmenu, vypustenie, resp. upresnenie pôvodného textu. Na ostatné podnety (názory, námety a odporúčania) nemusí predkladateľ prihliadať, najmä ak nie sú zdôvodnené.

(6)  Na pripomienkové konanie nemusí byť zaslaný
a/	materiál nelegislatívnej a nekoncepčnej povahy, ktorý nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy, najmä faktografické údaje, ktoré nie je možné meniť (informácia o plnení štátneho rozpočtu), informatívne materiály, ktoré bezpečnostná rada berie len na vedomie a personálne návrhy,
b/	materiál nelegislatívnej a nekoncepčnej povahy, ak tak rozhodne bezpečnostná rada.

(7)  Ak sa predkladateľ rozhodne zaslať materiál podľa ods. 6 na pripomienkové konanie, lehota na pripomienky podľa ods. 4 sa skracuje na päť pracovných dní (zjednodušený postup).

(8)  V prípadoch, ak nastanú mimoriadne okolnosti (môže dôjsť k ohrozeniu bezpečnosti, ak hrozia štátu značné hospodárske škody, v prípadoch vyhlásenia núdzového stavu alebo opatrení na riešenie mimoriadnej situácie), ak hrozí nesplnenie úloh vyplývajúcich z prijatých eurointegračných záväzkov, alebo ak sa materiál týka akcií na zabezpečenie medzinárodného mieru a bezpečnosti, možno pripomienkové konanie uskutočniť v skrátenej forme. Lehota na pripomienky podľa ods. 4 sa skracuje na päť pracovných dní. Túto päťdňovú lehotu nie je potrebné dodržať v prípade, ak bezpečnostná rada alebo jej predseda uložia vypracovať materiál ako naliehavý (skrátený postup).

(9)  K technickým a jazykovým otázkam materiálu zaujíma osobitné stanovisko kancelária bezpečnostnej rady. Ostatné pripomienkujúce orgány sa k týmto otázkam pri materiáloch nelegislatívnej povahy nevyjadrujú.

(10)  Na pripomienkové konanie utajovaných materiálov, ako aj neutajovaných materiálov alebo ich častí, ktoré nemožno sprístupniť z dôvodov uvedených v osobitnom zákone^1), sa primerane vzťahujú ods. 1 až 9 okrem ustanovení o zverejňovaní materiálov. Na pripomienkovom konaní týchto materiálov sa zúčastňujú osoby uvedené v ods. 1 a osoby, ktorým sa v nich ukladajú úlohy, alebo ktorých sa týkajú. Tieto materiály sa pripomienkujú výlučne osobne alebo písomnou formou.

 (11)  Rozpory k materiálu treba odstrániť pred jeho predložením bezpečnostnej rade v rámci rozporového konania, a to aj osobným rokovaním na úrovni vedúcich zo strany predkladateľa (čl. 1 ods. 3) a vedúcich zainteresovaných orgánov, ktoré sa uskutoční najmä vtedy, ak pripomienkujúce orgány vyjadria v pripomienkovom konaní pripomienky, ktoré považujú za zásadné v zmysle ods. 2 tohto článku. Ak sa rozpory neodstránia ani týmto rokovaním, treba ich uviesť vo vyhodnotení pripomienkového konania a predložiť návrh na rozhodnutie bezpečnostnej rady.

(12)  Zásadná pripomienka je pripomienka, ktorá je vyjadrením výrazného nesúhlasu s konkrétnym bodom materiálu a ktorá v prípade jej neodstránenia v rozporovom konaní spôsobí, že osoby vyjadrujúce zásadnú pripomienku prítomné na rokovaní bezpečnostnej rady ju vznesú na jej rokovaní a člen bezpečnostnej rady vyjadrujúci zásadnú pripomienku s najvyššou pravdepodobnosťou nebude môcť hlasovať na jej rokovaní za predkladaný materiál.

(13)  Vyhodnotenie pripomienkového konania musí obsahovať údaje o tom, ktorým orgánom bol materiál predložený, kto nemal pripomienky, kto nezaslal pripomienky, s ktorými orgánmi bol materiál prerokovaný, na akej úrovni a s akým výsledkom. Ďalej treba uviesť, ktorým pripomienkam sa nevyhovelo a z akých príčin. Akceptované pripomienky sa vyhodnocujú len v prípade, že boli zaslané elektronickou formou. Akceptované pisárske, gramatické a štylistické pripomienky sa nevyhodnocujú. Osobitne treba uviesť rozpory, ktoré zainteresované orgány považujú za zásadné.

Čl. 11
Návrh komuniké

(1)  Návrh komuniké z rokovania vlády aj bezpečnostnej rady musí obsahovať:
a/	presný názov materiálu,
b/	výsledok prerokovania vládou, bezpečnostnou radou (vláda; bezpečnostná rada vzala na vedomie, - schválila, - vyjadrila súhlas, - neschválila),
c/	stručný obsah a cieľ materiálu (význam, prínos),
d/	v prípade, že ide o materiál, ktorým sa ruší alebo mení nejaký bod uznesenia, alebo úloha pre člena vlády; bezpečnostnej rady, je potrebné uviesť stručne dôvod zrušenia alebo zmeny.

(2)  Cieľom komuniké je poskytnúť krátku komplexnú informáciu o prerokovanom materiáli. Z toho dôvodu musí byť komuniké stručné, vecné a zrozumiteľné (bez odbornej charakteristiky a terminológie). Text komuniké má mať maximálne 1/3 strany formátu A4. 

(3)  V prípade utajovaného materiálu alebo neutajovaného materiálu, ktorý nemožno sprístupniť z dôvodu uvedeného v osobitnom zákone^1) sa v návrhu komuniké uvedú len údaje podľa odseku 1 písm. a) a b).

Čl. 12
Predkladanie utajovaných materiálov

(1)  Pri príprave a predkladaní utajovaných materiálov sa postupuje podľa osobitných predpisov^1) a tejto smernice.

(2)  Utajované materiály sa na rokovanie bezpečnostnej rady predkladajú len v písomnej podobe v stanovenom počte výtlačkov (upresní kancelária). V názve takéhoto materiálu nesmú byť údaje, ktoré je potrebné utajiť.

(3)  V prípade mimoriadnej závažnosti prerokúvaného utajovaného materiálu môže predkladateľ so súhlasom predsedu bezpečnostnej rady tento materiál rozdať priamo na rokovaní a po jeho prerokovaní si ho vziať späť. Na centrálnej registratúre Úradu vlády SR však musí byť ponechaný posledný výtlačok pre doplnenie archívnej zložky z rokovania bezpečnostnej rady.

(4)  Spracovanie materiálov a manipulácia s nimi musí zodpovedať ustanoveniam osobitného zákona^1).

(5)  Všetky materiály, utajované aj neutajované na rokovania bezpečnostnej rady, ktoré sú doručené jednotlivým adresátom, po podpísaní prevzatia zostávajú v starostlivosti adresáta a zaobchádza sa s nimi podľa osobitných predpisov.^1)

Čl. 13
Doručovanie materiálov

(1)  Materiál, ktorý má byť bezpečnostnou radou prerokovaný, sa predkladá najneskôr do 10 dní pred jej zasadaním v písomnej forme na centrálnu registratúru Úradu vlády SR. V elektronickej forme sú dodávané iba návrhy uznesení, ak ich sprístupnenie nie je v rozpore s osobitnými predpismi^1), predkladacia správa k materiálu a úvodné slovo predkladateľa.

(2)  Materiály pripravené na rokovanie bezpečnostnej rady spolu s návrhom programu rokovania distribuuje jej členom a ďalším prizývaným predstaviteľom podľa schváleného rozdeľovníka, kancelária bezpečnostnej rady spravidla 7 dní pred jej rokovaním.

(3)  Ak predložený materiál nie je v súlade s touto smernicou, najmä ak nebol predrokovaný podľa jej čl. 8 ods. 1, čl. 9 a 10, riaditeľ kancelárie bezodkladne informuje predkladateľa o nedostatkoch materiálu a požiada ho o ich odstránenie.

Čl. 14
Zaraďovanie materiálov do programu rokovania bezpečnostnej rady

(1)  Do návrhu programu rokovania bezpečnostnej rady sa zaraďujú materiály doručené jej kancelárii najneskôr do 10 dní pred rokovaním, ak sú pripravené a predložené v súlade s touto smernicou.

(2)  V prípadne štátneho sviatku, dňa pracovného pokoja, alebo zmeny termínu rokovania sa termíny uvedené v ods. 1 môžu zmeniť.

Príloha č. 2   k Rokovaciemu poriadku Bezpečnostnej rady Slovenskej republiky

Názov orgánu - organizácie

Č. p.:  	Číslo poradia:

Materiál na rokovanie 	Výtlačok číslo: (uviesť)
Bezpečnostnej rady SR	Počet listov    : (uviesť)
	Počet príloh	   : (uviesť
	(vyhláška NBÚ č.338/2004)

Návrh

Rokovacieho poriadku Bezpečnostnej rady Slovenskej republiky 
(veľkosť 14)
________________________________________________________________

Podnet:

Uznesenie … 
Iniciatívny ...

Obsah materiálu:

1.	Návrh uznesenia Bezpečnostnej rady SR
2.	Návrh uznesenia vlády SR
3.	Predkladaciu správu
4.	Návrh rokovacieho poriadku
5.	Vyhodnotenie pripomienkového konania
6.	Odporúčanie výboru BR pre .............
7.	Návrh komuniké

Predkladá:

(meno a priezvisko bez titulov)
(funkcia)
Slovenskej republiky

Mesto dátum (dd mm rr)
Príloha č. 3   k  Rokovaciemu poriadku Bezpečnostnej rady Slovenskej republiky

BEZPEČNOSTNÁ RADA SLOVENSKEJ REPUBLIKY

N Á V R H

UZNESENIE BEZPEČNOSTNEJ RADY SLOVENSKEJ REPUBLIKY

č. .....
z ................................

k návrhu  Rokovacieho poriadku Bezpečnostnej rady Slovenskej republiky

Číslo materiálu: |
Predkladateľ: |

Bezpečnostná rada 

I. schvaľuje

návrh _ názov materiálu a súhlasí s jeho predložením na rokovanie vlády SR

II. ukladá

Funkcia (toho, komu bezpečnostná rada môže ukladať úlohy)

predložiť návrh _ názov materiálu  na rokovanie vlády SR
	Termín: ihneď po prerokovaní v BR SR

III. odporúča vláde SR

Funkcia (toho, komu bezpečnostná rada nemôže ukladať úlohy)

schváliť návrh _ názov materiálu
	Termín: do ...

Príloha č. 4   k  Rokovaciemu poriadku Bezpečnostnej rady Slovenskej republiky

Výbor Bezpečnostnej rady Slovenskej republiky
pre 

Č. p.:  	Výtlačok číslo: (uviesť)
	Počet listov    : (uviesť)

Na rokovanie Bezpečnostnej rady 
Slovenskej republiky

Stanovisko
výboru Bezpečnostnej rady SR
pre ..............................................

k predloženému materiálu

k návrhu Rokovacieho poriadku Bezpečnostnej rady Slovenskej republiky (veľkosť 14)
________________________________________________________________

Predkladá:

(meno a priezvisko bez titulov)
(predseda výboru bezpečnostnej rady
pre...)

Mesto dátum (dd mm rr)
Príloha č. 5   k  Rokovaciemu poriadku Bezpečnostnej rady Slovenskej republiky

Názov orgánu - organizácie

Č. p.:  	Číslo poradia:

Materiál na rokovanie 	Výtlačok číslo: (uviesť)
vlády SR	Počet listov    : (uviesť)
	Počet príloh	   : (uviesť
	(vyhláška NBÚ č.338/2004)

Návrh

Rokovacieho poriadku Bezpečnostnej rady Slovenskej republiky 
(veľkosť 14)
________________________________________________________________

Podnet:

Uznesenie … 
Iniciatívny ...

Obsah materiálu:

1.	Návrh uznesenia vlády SR
2.	Predkladacia správa
3.	Návrh rokovacieho poriadku
4.	Vyhodnotenie pripomienkového konania
5.	Návrh komuniké

Predkladá:

(meno a priezvisko bez titulov)
(funkcia)
Slovenskej republiky

Mesto dátum (dd mm rr)
Príloha č. 6   k  Rokovaciemu poriadku Bezpečnostnej rady Slovenskej republiky

VLÁDA SLOVENSKEJ REPUBLIKY

N Á V R H

UZNESENIE VLÁDY SLOVENSKEJ REPUBLIKY

č. .....
z ......................
k návrhu Rokovacieho poriadku Bezpečnostnej rady Slovenskej republiky

Číslo materiálu: |
Predkladateľ: |

Vláda 

A. schvaľuje

A.1.	názov predkladaného materiálu

B. ukladá

Riadiaci funkcionári stanovených orgánov 

B.1.	Stanovená úloha (text úlohy)

		do ..........

B.2.	Stanovená úloha (text úlohy)

		do ..........